Margir hafa áhuga á að taka hundinn með sér þegar farið er að heiman , hvort sem er í stuttar ferðir innanlands eða jafnvel þegar flytja skal til útlanda . Á Íslandi eru í gildi strangar reglur um sóttvarnir sem þýðir að allir hundar og kettir sem koma til landsins þurfa að vera í einangrun í 28 daga og undirgangast margskonar bólusetningar og sýnatökur áður en þau mega fara inn í landið . Þetta gerir að verkum að íslenskir gæludýraeigendur geta ekki auðveldlega tekið hundinn eða köttinn með sér í frí til útlanda en margir taka gæludýrið með þegar flutt er til útlanda í lengri eða skemmri tíma . Það fyrsta sem þarf að hafa í huga er öryggi . Ekki bara öryggi gæludýrsins , heldur líka öryggi annarra sem eru að ferðast . Eitt sem fólk hugsar oft ekki um er að hafa hundinn vel merktann . Ef þú ert að fara í heimsókn á ókunnuga staði eða lendir í óhappi á leiðinni og hundurinn sleppur frá þér er ómetanlegt að hundurinn sé vel merktur . Hafðu einnig í huga að hundur sem er laus í bíl getur slasast alvarlega og / eða kastast út úr bílnum við slys og þarf því að nota öryggisbúnað alveg eins og hjá fólki . Stór hundur sem er laus afturí bíl og kastast fram í bílinn við slys getur líka valdið alvarlegum slysum á fólki í bílnum . Annað sem þarf að hafa í huga er líðan hundsins Ef hvolpurinn eða hundurinn er ekki vanur að ferðast í bíl þarf að venja hann við það . Í upphafi er gott að fara í nokkur skipti í bílinn og prófa öryggisbúnað án þess að setja bílinn í gang . Hafa með góðbita og gefa hundinum . Síðan er prófað að setja bílinn í gang og ef hundurinn sýnir engin merki um streitu er farið í stuttan bíltúr . Það er gott að hafa einhvern annan en bílstjórann til að gefa hundinum góðbita á meðan hann venst því að ferðast í bílnum . Sumir hundar fá ferðaveiki en gott ráð við henni er að láta hundinn ekki ferðast þegar hann er nýbúinn að borða og nota adaptil sprey í bílinn . Adaptil er lyktarhormón sem dregur úr streitu hjá hundum og virkar vel til að draga úr streitu og ferðaveiki . Það er notað þannig að efninu er úðað inn í búrið áður en hundurinn fer þar inn . Ef hundurinn er gjarn á að kasta upp eða slefa mikið í bílferðum er hægt að fá ógleðilyf hjá dýralækninum sem geta hjálpað . Margir velta fyrir sér hvort það sé ástæða til að gefa hundum róandi lyf fyrir bílferðir . Ég mæli með því að gefa ekki róandi lyf nema í algerum undantekningartilfellum , það er að segja ef fara þarf með bílveikan eða hræddan hund um langa leið í bíl . Til að fá róandi lyf þarf að tala við dýralækni tímanlega . Ferðast í bíl Hægt er að fá sérstök bílbelti fyrir hunda og einnig sérstakar festingar til að festa beisli hundsins við bílbeltið í bílnum . Öruggast er þó að hafa hundinn í búri þegar ferðast er í bíl . Hægt er að fá bæði plastbúr og málmbúr af ýmsum gerðum . Stærð búrsins þarf að vera þannig að hundurinn geti staðið inni í því , snúið sér við og legið þæginlega . Það er hægt að festa minni búr með sætisólum en fyrir stærri hunda er jafnvel hægt að fá sérútbúin búr í skottið á bílnum . Í lengri ferðum er nauðsynlegt að stoppa reglulega og leyfa hundinum að fara út úr bílnum og teygja úr sér og bjóða upp á vatn á leiðinni . Ef hundurinn er ekki ferðaveikur getur verið gott að hafa með smá mat eða góðbita og bjóða hundinum þegar stoppað er . Ferðast í flugvél innanlands eða til útlanda Þegar ferðast er með hunda eða ketti í flugvél er jafnan gerð krafa um að dýrið sé í þartilgerðu búri . Á Íslandi er ekki hægt að ferðast með hund inni í farþegarýminu og þeir eru hafðir í sérstöku hólfi í flugvélinni . Þar sem hundurinn er einangraður frá eiganda sínum og ekki vanur að ferðast á þennan hátt eru meiri líkur á að hann verði hræddur en í bílferð . Þrátt fyrir það mæli ég ekki með að notuð séu róandi lyf nema vitað sé að hundurinn sé hræddur við að ferðast eða hræddur að eðlisfari . Ef þú hefur fengið róandi lyf fyrir hundinn hjá dýralækni er mikilvægt að fara eftir leiðbeiningum um skammtastærð og lyfin eru vanalega gefin um hálftíma áður en lagt er af stað út á flugvöll þannig að þau hafi tækifæri til að byrja að virka áður en ferðastreitan byrjar . Á flugvellinum er hundurinn tékkaður inn sérstaklega en fer ekki á færibandið með töskunum , heldur er sóttur af starfsmanni og komið fyrir í rýminu þar sem hann verður á leiðinni . Ef þú ert að fara til útlanda er mikilvægt að vera með alla pappíra og gögn í lagi . Þessi gögn þarf að sýna í tollhliðinu þegar þú lendir og verða að uppfylla skilyrði viðkomandi lands . Þetta þýðir líka að ef þú þarft að millilenda í öðru landi en þangað sem förinni er heitið verða ferðagögn að uppfylla skilyrði í landinu sem millilent er í . Það er mikilvægt að vera búin að kynna sér vel hvaða reglur gilda í landinu sem farið er til en á heimasíðu Matvælastofnunar ( www.mast.is ) er hægt að finna upplýsingar um reglur í þeim löndum sem algengast er að íslendingar ferðist til . Það er mikilvægt að hafa samband við dýralækninn þinn í tæka tíð áður en farið er af stað , best er að gera það um tveimur mánuðum fyrir brottför til Evrópu og mun lengri tíma fyrir sum önnur lönd . Það er alltaf á ábyrgð eiganda að uppfylla skilyrði fyrir innflutningi þannig að best er að vera með allt á hreinu og taka enga sénsa . Eins og sjá má er að mörgu að huga en að sama skapi er yndislegt að geta tekið hundinn með þegar farið er í ferðalög , hvort sem þau eru lengri eða styttri .